मैंने बच्चों से पूछा कि ये कौन हैं? कुछ बच्चों ने सही जवाब दिया और कुछ खामोश रहे। महात्मा गांधी के बारे में कुछ और बातों के बाद जब मैंने पूछा कि अगर उनका जन्म 1869 में हुआ था और मृत्यु 1948 में तो वे कितने वर्ष जीवित रहे तो बच्चे कुछ देर सोचते रहे। फिर कॉपी-पेन निकालने लगे। मैंने उन्हें यों ही बताने के लिए कहा तब एक बच्चे ने कहा दो सौ साल। फिर किसी ने तीन सौ साल बताया तो किसी ने ढाई सौ साल। मैंने बच्चों से पूछा कि क्या कभी कोई इंसान इतने साल जिंदा रह सकता है, तब इस पर बच्चों ने कहा ये तो नहीं होता है। एक बच्चे ने कहा कि अगर आपने कॉपी में हिसाब करने दिया होता तो हम सही बताते। इसके बाद उस कक्षा के शिक्षक आए और उन्होंने कुछ बच्चों को हिंदी की किताब का पाठ करवाया और गणित के सवाल दिए। बच्चों ने किताब का पाठ अच्छे से किया और गणित के सवाल तुरंत हल कर दिए।